Chakide, jukwaa la kukuza vipaji vyao vya utambaji hadithi na sanaa nyinginezo
Language: Swahili | Genre: News

VYAMA VYA KISWAHILI
Chakide, jukwaa la kukuza vipaji vyao vya utambaji hadithi na sanaa nyinginezo 
CHAMA cha Kiswahili katika Shule ya Msingi ya Dekko Academy (CHAKIDE) kilianzishwa mnamo 2003 kwa malengo ya kuchangia makuzi ya Kiswahili, kubadilisha mtazamo hasi wa wanafunzi kuhusu Kiswahili, kuzidisha maarifa ya utafiti katika Kiswahili na kuboresha matokeo ya KCPE Kiswahili. 
Mbali na kuwa daraja la kuwavusha watahiniwa katika masuala ya kiakademia, madhumuni mengine ya kuasisiwa kwa chama hiki ni kuwapa wanafunzi jukwaa mwafaka la kukuza vipaji vyao vya utambaji wa hadithi, uchoraji, uigizaji, utunzi wa mashairi na uandishi wa kazi bunilizi.
Shule ya Dekko Academy ambayo inapatikana katika eneo la Kitale, Kaunti ya Trans-Nzoia iko chini ya usimamizi wa Bw Dismas Oundo (mkurugenzi) na Bi Pamela Oundo (meneja) wakisaidiwa na mwana wao Bw Victor Oundo.
Walimu wanaosukuma gurudumu la Kiswahili katika Shule ya Dekko kwa sasa ni Erick Mukhwana, Kaka Fred, Joseph Wafula, Nakitare Nyongesa, Zippy Nalianya, Rachel Kituyi, Esther Wabwile, Abigael Musumba, Violet Sangura na Gladys Okwemba.
Tangu kianzishwe, chama cha CHAKIDE kimefanikiwa kuwaunganisha wanafunzi wote shuleni na kuwapa fursa za kuelekezana ipasavyo katika baadhi ya mada zinazowatatiza madarasani. 
Kupitia CHAKIDE, walimu na wanafunzi wa Dekko Academy sasa wanajivunia pia jukwaa maridhawa la kuzamia usomaji wa magazeti ya "Taifa Leo kupitia mradi wa Newspapers in Education (NiE) unaoendeshwa na kampuni ya Nation Media Group (NMG). 
Kupitia mradi huu, NMG inatumia magazeti ya 'Taifa Leo' kuimarisha viwango vya kusomwa na kufundishwa kwa Kiswahili na masomo mengine katika shule za msingi na za upili humu nchini. 
Kwa mujibu wa Kaka Fred, wengi wa wanafunzi wake wanaothamini na kuchangamkia usomaji wa Taifa Leo' hudumisha umahiri wao katika lugha kwa kukwangura alama za juu zaidi katika mitihani ya kitaifa (KCPE).
Anaungama kwamba majaribio ya mitahini katika Taifa Leo ni daraja halisi la mafanikio kwa wengi wa wanafunzi wake ambao wamechochewa kutia fora katika somo la Kiswahili. Wanafunzi wa kwanza kufanya KCPE kutoka Dekko Academy walitahiniwa mnamo 2006. Wanafunzi hao walifaulu vyema kwa kusajili alama wastani ya 333.3.